tartuNLP/wikipedia-smugri-20251201 huggingface dataset:
Kawasaki (moottoripyörämerkki)

Kawasaki jūkōgyō Motorcycle &amp; Engine Company () on japanilainen moottoripyörävalmistaja. Kawasakin päätehdas on Akashi Cityssä Japanissa, mutta sen lisäksi tuotantolaitoksia on USA:ssa, Etelä-Amerikassa ja Aasian maissa. 
Kawasakin moottorivalikoima saattaa olla monipuolisin kaikista moottoripyörävalmistajista. Sen mallistoon kuuluu esimerkiksi mekaanisesti ahdettuja moottoreita, sähkömoottoreita ja hybridimalleja. 
Moottoripyörän moottorien suunnittelu alkoi moottorilla KE-1 (Kawasaki Engine 1) vuonna 1949, ja suunnittelu saatiin valmiiksi vuonna 1952. 148 cm³:n ja 4 hv:n moottorin massatuotanto alkoi vuonna 1953. Alussa Kawasaki-moottoreita käytettiin mm. Meihatsu-merkkisissä (Kawasaki Meihatsu industries) moottoripyörissä . Ensimmäisen Kawasaki-moottoripyörän valmisti vuonna 1961 Kawasaki Aircraft Co. Ltd., joka toimi tuolloin omana yrityksenään . Moottoripyöriä valmistaa nykyisin Kawasaki Heavy Industries Ltd:n Motorcycle &amp; Engine -liiketoimintaosasto. Moottoripyöriä valmistetaan Japanissa, Yhdysvalloissa, Filippiineillä, Indonesiassa ja Thaimaassa . Mallisto ulottuu supersport-luokan Ninja-malleista motocrossiin. Vuoteen 1996 mennessä moottoripyöriä oli valmistettu 10 miljoonaa kappaletta.
Kawasaki kilpailee kansainvälisesti World Suberbike -sarjassa sekä erilaisissa motocross-sarjoissa . Kawasaki Racing Teamin kilpailuväri on vihreä.
Moottoripyörämallisto.
Tuotannosta poistunut mallisto.
Kawasaki-klassikot valmistuksen aloittamisvuoden mukaisessa järjestyksessä, suluissa tuotantovuodet , .
Klassikko-Kawasakeihin keskittynyt merkkikerho Suomessa on Classic Kawasaki Club Finland
Robert Beltran

Robert Adame Beltran (s. 19. marraskuuta 1953 Bakersfield, Kalifornia, Yhdysvallat) on yhdysvaltalainen näyttelijä. Hänen tunnetuin roolinsa on ollut komentaja Chakotay televisiosarjassa "".
Tausta.
Beltranin vanhemmat ovat meksikolaisia. Hänellä on seitsemän veljeä sekä kaksi siskoa. Samasta sisarusparvesta on lähtöisin myös tunnettu jazz-muusikko Louie Cruz Beltran. Robert Beltran kävi Etelä-Bakersfieldin high schoolia sekä Bakersfieldin yliopistoa.
Ura.
Beltran valmistui Kalifornian yliopistosta. Vuodesta 1979 lähtien hän on näytellyt teatterissa sekä elokuvissa. Beltranin ensimmäinen elokuvarooli oli vuonna 1981 elokuvassa "Zoot Suit".
Hänen ehkä tunnetuin roolinsa on tieteistelevisiosarjassa "Star Trek: Voyager", jossa hän näytteli vuodesta 1995 aina vuoteen 2001 asti.
Robert Beltran voitti Golden Eagle -palkinnon sivuosastaan edellä mainitussa "Star Trek" -sarjassa. Lisäksi hänellä on kaksi ehdokkuutta pienempiin palkintoihin.
Beltran kuuluu myös etelälosangelesilaiseen teatteriryhmään nimeltä Classical Theater Lab. Kyseisessä ryhmässä hän tuotti, ohjasi sekä näytteli pääroolin 1997. Näytelmän nimi oli "Hamlet".
Muu ura.
Robert Beltran on juontanut/isännöinyt vuosina 1998–2001 gaalaa, joka kerää rahaa Down Sydrome -järjestölle Los Angelesissa (DSALA). Gaalassa on esiintynyt muitakin "Star Trek" -näyttelijöitä. "USA Today" -lehden mukaan tuona aikana (1998–2001) järjestö keräsi 50 000 dollaria hyväntekeväisyyteen.
Kansio

Kansio eli mappi on väline, johon voidaan lajitella ja tallettaa paperiarkkeja. Kansio myös suojaa papereita vahingoittumiselta. Joissakin malleissa on papereita puristava mekanismi. Tällöin paperit voidaan asettaa kansioon rei’ittämättöminä.
Rengaskansio.
Rengaskansioon paperit säilötään tekemällä niihin reiät rei’ittimellä ja sen jälkeen asettamalla kansion sisäpintaan kiinnitetyt pidikkeet reikiin. Kansainvälinen standardi ISO 838 määrittelee arkistoitavan kaksireikäisen arkin reikien mitat ja asemoinnin. Standardin mukaan reiät ovat 80 mm etäisyydellä toisistaan.
4DR.
4DR on ISO 838 standardista kehitetty teollisuusstandardi, joka määrittelee neljä kiinnitysreikää 80 millimetrin välein. Koska kyse on teollisuusstandardista joka ei ole edennyt minkään standardoimisjärjestön kautta viralliseksi standardiksi, yhtenäinen nimikäytäntö puuttuu. Nimitys 4DR esiintyy joidenkin valmistajien kansioiden mallinimissä. Vastaavia nimityksiä ovat 888 ja 3x8 jotka esiintyvät vaihtelevasti rei'ittimissä. Nimikkeen vaihtelusta huolimatta ne tarkoittavat samaa kiinnitysreikien asemointia.
Kolmireikäinen US Letter.
US Letter nimityksenä viittaa samannimiseen yhdysvaltalaiseen standardimittaiseen arkkiin. Arkin rei'itys ja kansioiden renkaat noudattavat teollisuusstandardiksi muodostunutta kolmen kiinnitysreiän asemointia. Reikien välinen etäisyys on 4 ¼ tuumaa (108 mm) ja reiän etäisyys paperiarkin sivureunasta ½ tuumaa (13 mm).
Riippukansio.
Riippukansio koostuu tavallisesti laatikosta, jonka sisään on ripustettu kiskojen varaan säilytystaskuja. Säilytettävät paperit sijoitetaan taskuihin, joissa ne pysyvät painovoiman varassa. Tämän ansiosta suoranaisesti papereihin kohdistuvaa kiinnitysmekanismia ei tarvita. Riippukansiossa voi olla myös muovitaskuja.
Kodin kansio.
Kodin kansiossa voi olla esim. 8–12 lokerikkoa ja venyvä nauha tai lukko, jolla kansion voi sulkea. Sellaisessa voi säilyttää A4-kokoisia arkkeja tekemättä niihin reikiä. Kodin kansio vaatii säilytystilaa korkeussuunnassa yleensä hiukan enemmän kuin mappi tyylinen kansio.
Cilenton ja Vallo di Dianon kansallispuisto

Cilenton ja Vallo di Dianon kansallispuisto on kansallispuisto ja Unescon maailmanperintökohde Campaniassa, Italiassa. Se on erityisen tunnettu monista arkeologisesti merkittävistä kohteistaan, kuten Paestumin ja Elean muinaisista kaupungeista.
Maantiede.
Kansallispuistolle sen tunnusomaisen piirteen luovat, rannikko, vuoristo ja laaksot. Sitä reunustavat pohjoisessa ja idässä Vallo di Dianon laakso sekä etelässä ja lännessä Tyrrhenanmeri. Alueen jakaa kahtia useat jokilaaksot, joista merkittävimmän muodostaa Calore Lucano.
Itäisessä ja pohjoisessa osassa ovat korkeimmat vuoret ja ne ovat muodostuneet kalkkikivestä ja dolomiitista. Korkein huippu on 1 898 metriin kohoava Cervati. Läntisessä osassa vuoret ovat hieman matalampia ja ne ovat koostumukseltaan heterogeenisiä. Kalkkikiven lisäksi vuorissa on myös kvartsia, hiekkakiveä, konglomeraatteja ja savea.
Rannikkoalue ulottuu Tyrrhenanmeren rannalla Salernonlahdelta Policastronlahdelle. Rannikko on rikkonaista ja siellä on paljon kallioita, pieniä niemekkeitä, laaksoja ja rantoja. Karstimuodostelmia, joihin kuuluu yli 400 luolaa, löytyy kalkkikivivuoristojen alueelta.
Luonto.
Puiston kasvisto vaihtelee paljon. Alueella on noin 3000 kasvilajia. Rannikolla on macchiakasvillisuutta ja mäntymetsiä, joissa valtalajina on alepponmänty. Kukkula-alueella rautatammivaltaisia lehtimetsiä. Korkeammalla on vanhoja pyökkimetsiä, joissa kasvaa myös hieman saksanpihtaa ja koivuja.
Cilenton ja Vallo di Dianon linnusto on etenkin kiinnostava. Alueella pesii mm. maakotkia, kivikkopyitä, alppivariksia. Nisäkäslajeista alueella tavataan muun muassa villisika, näätä, mäyrä ja kettu.. Huomionarvoisia ovat myös pienet susi-, saukko- ja lepakkopopulaatiot.
Life on Mars

Life on Mars on BAFTA- ja Emmy-palkittu brittiläinen tieteis- ja poliisidraamasarja. Suomessa sarjaa esitti Sub 7. huhtikuuta 2008 lähtien. "Life on Marsin" viimeinen jakso ”Lopun alku” nähtiin Suomessa 21. heinäkuuta 2008.
"Life on Mars" kertoo rikosylikomisario Sam Tylerista (John Simm), joka loukkaantuu vakavasti auto-onnettomuudessa vuonna 2006, mutta herääkin vuodessa 1973. Siellä hän työskentelee Manchesterin ja Salfordin poliisiaseman rikoskomisariona, rikosylikomisario Gene Huntin (Philip Glenister) alaisuudessa. Tyler kohtaa monia kulttuurillisia eroja, esimerkiksi poliisin työssä. Tyler koettaa selvittää onko hän hullu, kuollut, koomassa vai todellakin matkustanut ajassa taaksepäin.
"Life on Marsin" loputtua Britanniassa huhtikuussa 2007 sarjasta tehtiin spin-off nimeltä "Ashes to Ashes", joka alkoi BBC Onella helmikuussa 2008 ja Suomessa Subilla 15. syyskuuta 2008. Yhdysvaltalainen ABC-televisiokanava teki "Life on Marsista" yhdysvaltalaisen version, jota esitettiin lokakuusta 2008 lähtien. Ohjelman viimeinen jakso esitettiin 1. huhtikuuta 2009. Suomessa yhdysvaltalaisversio esitettiin Subilla 30. marraskuuta 2010 – 22. maaliskuuta 2011. Venäläisversio "Kuun pimeä puoli" esitettiin Yle Teemalla vuonna 2016 ja toinen kausi Yle Areenassa vuonna 2017.
Musiikki.
Ohjelman soundtrack sisältää lukuisia eri 1970-luvun artistien kappaleita. Sarjan tunnuskappale on David Bowien ”Life on Mars?”. BBC käytti Bowien kappaletta ”Space Oddity” sarjan trailereissa. Useissa sarjan jaksoissa Gene Hunt käyttää nimeä ”The Gene Genie”, joka viittaa Bowien kappaleeseen ”The Jean Genie”.
Tycho (kraatteri)

Tycho eli "Tyko" on Maahan jo peruskiikarilla näkyvä 85,29 km läpimittainen, 4,6 km syvä asteroiditörmäyksen synnyttämä kraatteri Kuussa. Kraatteri on nimetty tanskalaisen tähtitieteilijän Tyko Brahen mukaan.
Varsinkin täydenkuun aikana Tycho erottuu selvästi kirkkaiden sädeviirujensa ansiosta Kuun alareunalla. Sädeviirut ovat kraatterin syntyessä viskautunutta kiviainesta. Niiden pituus on jopa 1500 km. Kraatterissa on keskushuippu ja reunavallien sisäpuoli on porrasmainen.
Tychon uskotaan olevan Apollo 17 -lennolla otettujen sädeviirumateriaksi uskottujen näytteiden pohjalta vain 108 miljoonaa vuotta vanha, eli liitukaudelta. Monet muut kuun kraatterit syntyivät varhemmin, yli 3,5 miljardia vuotta sitten. 
Tychoa muistuttavia sädeviirukraattereita ovat Kopernikus ja Aristarkhos.
Kuuluotain Surveyor 7 laskeutui lähelle Tychoa.
Liu Weiwei

Liu Weiwei (s. 17. elokuuta 1989) on kiinalainen pistooliampuja.
Liu Weiwei saavutti MM-kilpailuista Zagrebista 2006 nuorten sarjassa joukkue-maailmanmestaruuden ja henkilökohtaisen hopean 10 m ilmapistoolissa. Henkilökohtaisessa kilpailussa Liu oli tasatuloksessa 584 Brankica Zaricin kanssa, mutta hävisi maailmanmestaruuden viimeisen sarjansa, joka oli pisteen heikompi, johdosta.
Paavo Sarkkama

Paavo Sarkkama (29. marraskuuta 1901 – 2. syyskuuta 1987) oli suomalainen opettaja, säveltäjä ja sanoittaja. Hän toimi opettajana Oulussa vuosina 1927–1965 ja koulutyön ohessa sävelsi, sanoitti ja kirjoitti muun muassa suuren suosion saavuttaneen lastenlaulunäytelmän ”Pienet sydämet”, jossa lauloi ja näytteli toista sataa oululaista koululaista. Näytelmä esitettiin Oulussa kymmeniä kertoja täysille saleille, ja kaksi matkaa tehtiin Helsinkiin, jossa näytelmää esitettiin Kansallisteatterissa. Näytelmä sai alkunsa pienimuotoisesta joulunäytelmästä ”Pohjolan taivas palaa”, jossa oli mukana toistakymmentä tyttöä ja kolme poikaa.
Yksi Paavo Sarkkaman tunnetuimmista ja rakastetuimmista lauluista on joululaulu "Laulu joulupukille".
Delphine Peretto

Delphine Peretto (s. 9. helmikuuta 1982 Albertville) on entinen ranskalainen ampumahiihtäjä.
Peretto debytoi aikuisten arvokilpailuissa Hochfilzenin MM-kilpailuissa 2005, jossa hän sijoittui normaalimatkalla kahdenneksitoista ja oli neljänneksi sijoittuneen Ranskan viestijoukkueen ja viidenneksi sijoittuneen sekaviestijoukkueen jäsen. Hän oli urallaan voittamassa viestissä kolmea arvokisamitalia - suurimpana saavutuksena pronssi Torinon olympialaisista 2006. MM-kilpailuissa hän oli voittamassa hopeaa Anterselvasta 2007 ja pronssia Östersundissa 2008.
Maailmancupissa Peretton paras sijoitus osakilpailussa oli kahdeksas sija, jonka hän saavutti normaalimatkakilpailusta Pokljukasta kaudella 2007-2008. Kokonaispisteissä hänen paras sijoituksensa on kauden 2004-2005 34:s tila. Hän ilmoitti huhtikuussa 2008 lopettavansa uransa, ainoastaan 26-vuotiaana.
Salernon maakunta

Salernon maakunta on yksi Italian maakuntatason hallintoalueista. Se sijaitsee Campanian alueella Etelä-Italiassa, ja sen pääkaupunki on Salerno. Maakunta on pinta-alaltaan 4 954 neliökilometriä ja asukkaita siellä on noin 1,1 miljoonaa.
Maakunnassa on yhteensä 158 kuntaa. Salerno on väkiluvultaan suurin kunta. Muita yli 50 000 asukkaan kaupunkeja ovat Cava de' Tirreni, Battipaglia ja Scafati.
Näillä korteilla mennään

Näillä korteilla mennään on Aarne Tenkasen live-DVD, joka sisältää Ravintola Kultakaivoksessa 24. marraskuuta 2007 taltioidun keikan sekä dokumentteja ja arkistomateriaalia televisioesiintymisistä. DVD julkaistiin 23. huhtikuuta 2008.
Sisältö.
Stagella:
Radalla:
Extrat:
Kesto: 151 min.
DVD:n esittelysivu
Ikue Ōtani

Ikue Ōtani (, s. 18. elokuuta 1965 Tokio) on japanilainen ääninäyttelijä, joka on tehnyt urallaan yli 175 ääniroolia animeen, muun muassa Pikachun ääniroolin useisiin Pokémon-animesarjoihin ja -elokuviin ja on dubbannut japaniksi Dot Warnerin äänen Animaanisissa. Ōtani työskentelee Mausu Promotionissa.
Lords Appellant

Lords Appellant oli 1300-luvulla Englannissa toiminut, aatelisista koostunut ryhmä, joka halusi vaikuttaa kuninkaan hallintotapaan ja jatkaa sotaa Ranskaa vastaan. Jäseniä olivat ainakin Gloucesterin herttua Thomas Woodstock (kuningas Edvard III:n nuorin poika ja kuningas Richardin setä), Arundelin jaarli Richard FitzAlan, ja Warwickin jaarli Thomas De Beauchamp ja se sekoitti joukkoon Nottinghamin jaarlin Thomas De Mowbrayn ja hänen mukanaan Henry Bolingbrooken. 
Synty.
Kun Englannin kuningas Rikhard II alkoi keskittää enemmän valtaa itselleen ja suosia sisäpiiriä hallituksessa, hän sai samalla vihamiehiä syrjimistään aatelisista, joihin lukeutui monia vaikutusvaltaisia miehiä, kuten Edvard III:n poika. Heistä tuli ryhmä, joka kutsui itseään nimellä Lords Appellant. Heidän tavoitteenaan oli vaikuttaa kuninkaan hallintotapaan ja saada sota Ranskaa vastaan jatkumaan Rikhardin pyrkiessä rauhaan. He pyrkivät tavoittelemaan omaansa eikä niinkään valtion etua. 
Toiminta.
Vuonna 1387 Englannin parlamentti vaati ryhmän painostuksesta kuningas Rikhardia vaihtamaan epäsuosiolliset valtuutetut. Nuori kuningas ei tähän suostunut ja syttyi aseellinen selkkaus, jonka Lords Appellantin joukot voittivat. Tämän seurauksena Rikhard teljettiin Toweriin ja hänen valtuutettunsa joko teloitettiin tai ajettiin maanpakoon. 
Rikhard otti opikseen välikohtauksesta ja ryhtyi varovaisemmaksi aatelisten suhteen. Vuonna 1390 John Gaunt palasi Espanjasta takaisin Englantiin ja Lords Appellantin johtoon. 
Ryhmän loppu.
Rikhard päätti haluavansa lopullisesti eroon Lords Appellant -ryhmästä vuonna 1397. Hän teloitutti ja ajoi maanpakoon ryhmän jäseniä, ja vaati kaikilta ehdotonta sitoutumista hänen hallintaansa. Hän näki itsensä Jumalan valitsemana prinssinä, eikä hyväksynyt arvostelua. Rikhardilla ei edelleenkään ollut jälkeläistä ja häntä huolestutti kruunun kohtalo ja erityisesti serkkunsa, Juhana Gentin poika, Henrik (Henry) Bolingbroke, josta tuli myöhemmin Henrik IV. Henrik oli osallistunut aatelisten neuvoston, isänsä Juhanan johtaman Lords Appellantin kapinaan Rikhardia vastaan vuonna 1387. Rikhard ei kuitenkaan ollut rankaissut serkkuaan, vaan jopa ylensi tämän Derbyn kreivistä Herefordin herttuaksi. 
Rikhardin ollessa sotaretkellä Irlannissa Bolingbroke saapui Yorkiin tukenaan Ranskan kuninkaan armeija. Hän vaati omaksi isältään jääneitä alueita, ja saikin pian haltuunsa miltei koko itäisen ja eteläisen Englannin. Hänen suunnitelmaansa ei kuulunut kuninkuuden anastaminen Rikhardilta, vain oman perintönsä palauttaminen ja Lords Appellantin aseman palauttaminen.
Slide It In

Slide It In on hard rock -yhtye Whitesnaken vuonna 1984 julkaistu seitsemäs studioalbumi. Albumilla Whitesnake oli jo hylännyt blues rock -juurensa ollen tyyliltään perinteisempää hard rockia. Albumin Yhdysvaltain-versio poikkeaa huomattavasti alkuperäisestä eurooppalaisesta julkaisusta. Sen kappaleet on miksattu uudelleen ja myös kappalejärjestystä on muutettu. 
Kappaleet.
Kaikkien kappaleiden sävellys ja sanoitus: David Coverdale ja Mel Galley, ellei toisin mainita
Eurykleia

Eurykleia (, ) oli kreikkalaisessa mytologiassa Odysseuksen imettäjä. Odysseuksen palattua Troijan sodasta kerjäläiseksi naamioituneena 20 vuoden jälkeen takaisin Ithakaan omaan taloonsa, Eurykleia kylvetti hänet. Peseytymisen aikana Eurykleia tunnisti ensimmäisenä Odysseuksen tämän polven yläpuolella olleesta arvesta, jonka tämä oli saanut nuoruudessaan villikarju torahampaasta oltuaan metsästämässä isoisänsä Autolykoksen kanssa. Odysseus kuitenkin kielsi häntä kertomasta oikeaa henkilöllisyyttään.
Kun Odysseus surmasi vaimonsa kosijat, Eurykleia auttoi pitämällä palvelusväen poissa salista telkeämällä sen ovet. Teon jälkeen Eurykleia nimesi vielä viidestäkymmenestä palvelijasta ne kaksitoista, jotka olivat vehkeilleet kosijoiden kanssa. Nämä palvelijat Odysseus hirtätti. 
Kun Eurykleia saapui Penelopen luo kertomaan tämän puolison paluusta, Penelopen oli vaikea uskoa miestä Odysseukseksi. Varmistaakseen tämän Penelope pyysi Eurykleiaa siirtämään miehensä tekemän aviovuoteen, jolloin Odysseus vastasi tämän olevan mahdotonta, koska yksi sängyn jaloista on elävän oliivipuun runko – salaisuus, jonka vain Odysseus ja Penelope tiesivät. Tämän jälkeen Penelope uskoi edessään olleen miehen todellakin olevan Odysseuksen.
Luettelo monarkioista

Monarkia (kreikan sanasta μοναρχία ("monarkhía") ’yksinvaltius’) on valtiomuoto, jossa monarkki on valtion pää. Tyypillisenä erona tasavaltaan on se, että monarkiassa hallitsijan valta on elinikäistä, ellei hän vapaaehtoisesti luovu siitä, mutta tasavallassa presidentit valitaan vain tietyksi kaudeksi. Maailmassa on 29 itsenäistä monarkiaa, joiden lisäksi yleensä 15 Kansainyhteisön maata lasketaan myös monarkioihin.
Monarkiaksi kutsutaan joskus myös itse kuningashuonetta tai kuningaskuntaa.
Useissa eurooppalaisissa kuningaskunnissa kuningas valittiin vaaleilla, mitä kutsutaan vaalimonarkiaksi. Äänioikeutettuja olivat lähinnä mahtavimpien sukujen edustajat. Kuninkaiden asema muuttui myöhäiskeskiajalla ja uuden ajan alussa perinnölliseksi ja kruununperimysjärjestys määräsi tarkoin kuninkuuden perinnöllisyydestä. Eri maissa kuningassuvut muodostivat "dynastioita", jotka saattoivat olla vallassa satoja vuosia.
Demokratian omaksuneissa maissa monarkiat ovat siksi joko kaatuneet tai muuttuneet seremoniallisiksi, kuten esimerkiksi lähes kaikki Euroopan monarkiat ja Japani. Demokraattisen parlamentin ja hallituksen hallitsemia valtioita, joissa monarkki on ainoastaan valtion keulakuva, nimitetään perustuslaillisiksi kuningaskunniksi.
Léon Houa

Léon Houa (8. marraskuuta 1867 Liège – 31. tammikuuta 1918 Bressoux) oli belgialainen maantiepyöräilijä, joka voitti kolme ensimmäistä Liège–Bastogne–Liège-kilpailua vuosina 1892–1894. Lempinimellä "La Doyenne" ("vanhin nainen") tunnettu kilpailu on vanhin ammattipyöräilyn viidestä "monumentista".
Kahtena ensimmäisenä vuonna Liège-Bastogne-Liège oli amatöörikilpailu. Houa oli 29. toukokuuta 1892 paras 32 ajajasta voittaen 250 kilometrin mittaisen kilpailun ajalla 10 tuntia 48 minuuttia 36 sekuntia. 28. toukokuuta 1893 hän kukisti 25 kanssakilpailijaansa viivyttyään reitillä 10 tuntia 40 minuuttia. Samana vuonna hän voitti lisäksi amatöörien Belgian maantieajomestaruuden.
Houa voitti vuonna 1894 Liège-Bastogne-Liègen ensimmäisen ammattilaisversion, joka ajettiin 223 kilometrin reitillä, ajalla 8 tuntia 52 minuuttia 5 sekuntia. Samana vuonna hän voitti myös Belgian maantieajomestaruuden.
Dancheon

Dancheon (, hanja 端川市, McCune-Reischauer "Tanch’ŏn-si") on kaupunki Korean demokraattisen kansantasavallan Etelä-Hamgyeongin maakunnassa. Se sijaitsee maakunnan itäosassa Japaninmeren rannikolla. Vuoden 2008 väestönlaskennan mukaan kaupungissa oli 345 875 asukasta.
Dancheonista tehtiin kaupunki vuonna 1982. Se on merkittävä kaivos- ja teollisuuskaupunki, jossa louhitaan sinkkiä, lyijyä, magnesiittia ja apatiittia. Siellä on myös kaivostoiminnan tarpeisiin kehittynyttä koneteollisuutta, energiantuotantoa, elintarvike- ja tekstiiliteollisuutta sekä kalastustoimintaa. Teollisuustuotanto taantui 1990-luvulla. Kaupungin satama kunnostettiin 2010-luvun vaihteessa.
Liège–Bastogne–Liège 2007

Liège–Bastogne–Liège 2007 oli järjestyksessään 93. maantiepyöräilyn Liège–Bastogne–Liège-kilpailu. Se järjestettiin 262 kilometrin reitillä Liège–Ans 29. huhtikuuta 2007. Danilo Di Luca voitti UCI ProTour -sarjaan kuuluneen kilpailun ennen Alejandro Valverdea ja Fränk Schleckiä.
Kilpailu alkoi aurinkoisessa ja lämpimässä säässä. Seitsemän kilometrin ajon jälkeen Vasil Kiryjenka käynnisti irtioton, johon sai seurakseen Jan Kuyckxin, Rémy Di Gregorion ja Unai Etxebarrian. Nelikko oli parhaimmillaan – 77 kilometrin kohdalla – 18 minuuttia 30 sekuntia pääjoukon edellä. Kuyckx ja Kiryjenka putosivat sittemmin ryhmästä. Carlos Barredo käynnisti pääjoukosta irtioton saaden "Côte de Sprimont"'n nousussa mukaansa Vincenzo Nibalin, Stefan Schumacherin, Cédric Vasseurin ja Karsten Kroonin.
Viisi takaa-ajajaa tavoittivat Di Gregorion ja Etxebarrian 230 kilometrin kohdalla. Toiseksi viimeisessä nousussa, "Côte de Sart-Tilman"issa, Schumacher ja Vasseur pääsivät karkuun ja muutamaa kilometriä myöhemmin Schumacher oli yksin kärjessä. Pääjoukko saavutti hänet kuitenkin ennen viimeistä nousua, "Côte de Saint Nicolas"'ta, jossa Paolo Bettini yritti tuloksetta karkumatkaa.
Fränk Schleck, joka oli murtanut kylkiluunsa edellissunnuntain Amstel Gold Racessa, onnistui irtautumaan kärkiryhmästä ensimmäisenä. Hän sai pian seurakseen Danilo Di Lucan ja vajaa kolme kilometriä ennen maalia kaksikko oli kymmenen sekuntia takaa-ajajien edellä. Viimeisellä kilometrillä Di Luca onnistui pudottamaan Schleckin kyydistään. Alejandro Valverde nousi lopulta Schleckin ohi saapuen maaliin 30 metriä Di Lucalle hävinneenä.
Lopputulokset 29. huhtikuuta 2007, Liège–Ans, 262 km.
Mäkikilpailu.
Kilpailussa oli 12 luokiteltua nousua, joista jokaisesta jaettiin kolmelle ensimmäiselle pisteitä mäkikilpailuun. Mäenhuipulle ensimmäisenä saapunut pyöräilijä sai neljä pistettä, toinen kaksi ja kolmas yhden pisteen. Ajajan täytyi ajaa kilpailu maaliin tullakseen huomioiduksi mäkikilpailun kokonaispisteissä. Tasapisteissä paremmuuden ratkaisi kokonaiskilpailun sijoitus.
Liège–Bastogne–Liège 2008

Liège–Bastogne–Liège 2008 oli järjestyksessään 94. maantiepyöräilyn Liège–Bastogne–Liège-kilpailu. Se järjestettiin 27. huhtikuuta 2008 Belgian Valloniassa 261 kilometrin reitillä Liègestä Bastognen kautta Ans'iin. Alejandro Valverde voitti kilpailun toisen kerran urallaan kukistettuaan loppukirissä Davide Rebellinin ja Fränk Schleckin. 
Kilpailu alkoi kirkkaassa auringonpaisteessa. Vajaan 30 kilometrin ajon jälkeen pääjoukosta irtosi viiden ajajan ryhmä: Markus Fothen, Tom Stubbe, Pierre Rolland, Pavel Brutt ja David Kopp. He kasvattivat eron pääjoukkoon parhaimmillaan, "Côte de Ny"'n nousussa, 11 minuuttiin 30 sekuntiin. Stubbe putosi ryhmästä 140 kilometrin kohdalla ja Kopp noin 185 kilometrin ajon jälkeen. Kjell Carlström ja Philippe Gilbert yrittivät irtiottoa pääjoukosta ja Carlströmin pudottua Gilbert jatkoi yksin, kunnes tuli tavoitetuksi "Côte de la Redoute"n nousussa.
Kun karkulaisryhmää oltiin tavoittamassa Rolland lähti yksinäiseen irtiottoon. Pääjoukosta irronneet Andy Schleck ja Stefan Schumacher kuitenkin ohittivat hänet "Côte de Sprimont"in nousussa. Schumacher putosi Schleckin kyydistä reitin uudessa nousussa, "Côte de la Roche aux Faucons"issa ja hetken kuluttua kärjessä oli viiden ajajan ryhmä: Schleckin veljekset Andy ja Fränk, Alejandro Valverde, Joaquim Rodríguez ja Davide Rebellin. Suurimmista ennakkosuosikeista Cadel Evans ja Damiano Cunego eivät onnistuneet pääsemään ryhmään mukaan.
Rodriguezin pudottua kärkiryhmästä Andy Schleck teki irtiottoyrityksen kymmenen kilometriä ennen maalia. Takaa-ajava kolmikko saavutti – ja pudotti – hänet viimeisessä nousussa, "Côte de Saint Nicolas"'ssa viisi kilometriä ennen maalia. Kärkikolmikko ei yrittänyt ratkaisuja vasta kuin 200 metriä ennen maalia, jolloin hyvänä kirimiehenä tunnettu Valverde teki ratkaisevan iskun voittaen kilpailun ennen Rebelliniä ja Schleckin veljeksiä.
Hannu-Pekka Parviainen

Hannu-Pekka ”HP” Parviainen (s. 18. elokuuta 1981 Seinäjoki) on Duudsonit-esiintyjäryhmän jäsen. 
Elämä ja ura.
Parviainen on mukana Duudsonit-ryhmässä, jonka ensimmäinen televisio-ohjelma alkoi vuonna 2001. Parviainen oli Duudsoneista ensimmäinen, jolle kaikki Suomen vakuutusyhtiöt kieltäytyivät antamasta minkäänlaista henki- tai tapaturmavakuutusta. Hän esiintyi muiden Duudsonien kanssa maailmanlaajuisen levityksen saaneessa "Jackass 3D" -elokuvassa.
Parviainen on toiminut myös muun muassa "Posse"-ohjelman juontajana.
Televisiouransa ohella Parviainen on valmistunut opettajaksi, jona hän toimi Seinäjoella Hyllykallion ala-asteella vuoteen 2014 asti.
Carnival Encounter

Alunperin M/S Star Princess nimellä tunnettu laiva oli Princess Cruisesin omistama loistoristeilijä. Star Princess on M/S Grand Princessin ja M/S Golden Princessin sisaralus. Laiva on rekisteröity 
Bermudalle. Star Princess on rakennettu Fincantierin telakalla, Monfalconessa, Italiassa vuonna 2001. Laiva on nimetty uudelleen 2020 Pacific Encounter nimiseksi ja maaliskuussa 2025 telakoinnin jälkeen nimeksi tuli Carnival Encounter.
Martin Koukal

Martin Koukal (s. 25. syyskuuta 1978 Nové Město na Moravě) on tšekkiläinen uransa lopettanut maastohiihtäjä, maailmanmestari.
Koukalin uran suurin saavutus on 50 kilometrin vapaan hiihtotavan maailmanmestaruus Val di Fiemmestä 2003. Hän oli noin 15 sekuntia hopeamitalisti Anders Södergreniä nopeampi ja lähes 45 sekuntia pronssille yltänyttä Jörgen Brinkiä nopeampi. Samoissa kisoissa hän sijoittui sprintissä viidenneksi, takaa-ajossa kuudenneksi ja oli seitsemänneksi sijoittuneen viestijoukkueen jäsen. Seuraavissa MM-kilpailuissa Oberstdorfissa hän sai sprinttiviestin pronssia yhdessä Dušan Kožíšekin kanssa. Liberecin MM-kilpailuissa 2009 hän oli 50 kilometrillä seitsemäs ja yhdistelmäkilpailussa yhdeksäs. 
Koukal kilpaili olympialaisissa ensimmäisen kerran Naganossa 1998. Hän sijoittui Salt Lake Cityssä 2002 kymmenenneksi sprintissä ja seitsemänneksi viestissä. Torinossa 2006 hän oli 50 kilometrillä seitsemäs. Vancouverissa 2010 hän hiihti ankkuriosuuden pronssia saaneessa Tšekin viestijoukkueessa ja oli kuudes parisprintissä.
Maailmancupissa Koukal debytoi kaudella 1997–1998. Hän ei ole voittanut yhtään henkilökohtaista osakilpailua, mutta on sijoittunut kahdesti sprinttikilpailuissa palkintokorokkeelle. Viestikilpailuissa hän on kuitenkin voittanut yhden osakilpailun; tämä tapahtui Davosissa 9. joulukuuta 2007. 
Hänen pikkuveljensä Petr (s. 1982) on jääkiekkoilija.
Heksoli

Heksoli on koboltin yhdiste, jonka ensimmäisen kerran valmisti Nobelin kemianpalkinnon saanut Alfred Werner vuonna 1914. Heksoli oli ensimmäinen hiiltä sisältämätön optisesti aktiivinen yhdiste. Suolan kaava on [Co((OH)2Co(NH3)4)3](SO4)3 ja yksi sen lähtöaineista oli koboltti(II)sulfaatti.
Yhdiste valmistettiin käsittelemällä heksolikloridia hopea-d(+)-bromokamferisulfonaatin etaanihappoliuoksella. d-heksolisuola saostui ja heksoli voitiin kerätä. Werner julkaisi tiedon myös niin sanotusta toisesta heksolista, jonka rakenteen hän virheellisesti ajatteli olevan lineaarinen. Toista heksolia syntyy pieniä määriä Fremyn suolan valmistuksessa.
Vuonna 2004 toista heksolia tutkittiin uudelleen ja sen havaittiin olevan kuusikeskuksinen yhdiste.
Milan Šperl

 
Milan Šperl (s. 26. helmikuuta 1980 Karlovy Vary, Tšekkoslovakia) on tšekkiläinen uransa lopettanut maastohiihtäjä, parisprintin MM-mitalisti.
Šperl osallistui ensimmäiseen maailmancup-kilpailuunsa tammikuussa 2000. Aikuisten arvokisoissa hän debytoi Salt Lake Cityn olympialaisissa 2002.
Šperl sijoittui kuudenneksi vuoden 2005 Oberstdorfin MM-kilpailujen 50 kilometrin perinteisen hiihtotavan yhteislähtökilpailussa. Hän hävisi kultaa voittaneelle Frode Estilille 8,5 sekuntia. Sapporon MM-kilpailuissa 2007 Šperl saavutti parisprintin pronssia Dušan Kožíšekin kanssa. Ero kilpailun voittaneeseen Italiaan oli 0,7 sekuntia. Olympialaisissa hänen paras sijoituksensa on 27. Torinon 2006 50 kilometrin kilpailusta.
Šperl on ollut maailmancupin henkilökohtaisissa kilpailuissa parhaimmillaan seitsemäs 15 kilometrin vapaan hiihtotavan kilpailussa Canmoressa tammikuussa 2008. Aiemmin samalla kaudella hän hiihti kolmannen osuuden Tšekin viestijoukkueessa, joka voitti maailmancup-kilpailun Davosissa.
Yu Shumei

Yu Shumei (; s. 20. lokakuuta 1977 Liaoning) on kiinalainen entinen ampumahiihtäjä, MM-mitalisti.
Yu osallistui ensimmäisen kerran maailmancupiin kaudella 1995–1996 ja kilpaili ensimmäisen kerran arvokisoissa Brezno-Osbrlien MM-kilpailuihin 1997. Hän sijoittui seuraavan kauden Naganon olympialaisissa yhdeksänneksi normaalimatkalla, viidenneksi sprintissä ja hiihti ensimmäisen osuuden Kiinan seitsemänneksi sijoittuneessa viestijoukkueessa.
Yu saavutti Oslon MM-kilpailuista 2000 hopeaa normaalimatkalta. Yu hävisi kilpailun voittajalle Corinne Niogretille 53,3 sekuntia - molemmat selviytyivät ammunnasta ilman sakkominuutteja. Pronssimitalisti, Magdalena Forsberg ampui yhden sakon kummaltakin pystypaikalta häviten voittajalle 1,16,9 - Yulle 23,6 sekuntia. Samoissa kisoissa Yu oli lisäksi kymmenes takaa-ajossa ja viidestoista yhteislähdössä.
Maailmancupissa Yu on yhden MM-mitalin lisäksi sijoittunut neljä kertaa palkintokorokkeelle voittaen yhden kilpailun; tämä tapahtui Holmenkollenin yhteislähtökilpailussa kaudella 2000–2001. Hän sijoittui saman kauden kokonaispisteissä kuudenneksitoista. Hän päätti uransa Salt Lake Cityn olympialaisiin 2002.
Armando Manzanero

Armando Manzanero Canché (7. joulukuuta 1935 Mérida, Meksiko – 28. joulukuuta 2020) oli meksikolainen muusikko ja säveltäjä. Häntä pidetään Meksikon sodan jälkeisen ajan merkittävimpänä romanttisen musiikin säveltäjänä. Manzanero sävelsi monia tunnettuja boleroita, ja hänen kappaleitaan on käännetty useille kielille ja niitä ovat esittäneet muun muassa Tony Bennett, Frank Sinatra ja Elvis Presley.
Elämäkerta.
Manzanero aloitti musiikin opinnot 8-vuotiaana paikallisessa taidekoulussa. Hän jatkoi opiskelua Méxicossa. 15-vuotiaana, vuonna 1950, hän sävelsi ensimmäisen melodiansa "Nunca en el mundo" (ei koskaan maailmassa). Kappaleesta on sittemmin tehty 21 eri versiota. Vuonna 1951 Manzanero aloitti uransa pianistina. 
Vuonna 1957 hänet palkattiin CBS Internationalin Meksikon osaston musiikilliseksi johtajaksi ja levy-yhtiö EMI:n promoottoriksi. Vuonna 1959 RCA Victorin johtaja kehotti Manzaneroa levyttämään ensimmäisen rakkauslauluja sisältäneen albuminsa. Albumi sai nimen "Mi primera grabación", ensimmäinen levyni. Vuonna 1970 Sid Wayne, joka toimi Elvis Presleyn säveltäjänä, käänsi Manzaneron ”Somos novios” -kappaleen englanniksi. Kappaleen esitti Perry Como ja se oli ehdolla Grammy-palkinnon voittajaksi. Menestyksen kuitenkin tärveli yhdysvaltalaisen tuomioistuimen päätös plagiarismista. Manzanero joutui palauttamaan kaikki kappaleen englanninkielisen version esittämisestä saamansa tulot. Päätös oli merkittävä isku Manzanerolle, joka oli säveltänyt alkuperäisen kappaleen kaksi vuosikymmentä aiemmin, ja joka itse joutui plagiarismin kohteeksi. Nykyään Manzaneroa pidetään laulun säveltäjänä, ja tuomioistuimen päätöstä vääränä.
Vuodesta 1982 Manzanero toimi Meksikon kirjailijoiden ja säveltäjien yhdistyksen varapuheenjohtajana ja toimi aktiivisesti tekijänoikeuksien puolestapuhujana. 
Manzaneron kappaleita ovat esittäneet muun muassa Christina Aguilera, Tony Bennett, Andrea Bocelli, Il Divo, Elvis Presley, Raphael ja Frank Sinatra.
Hän sävelsi uransa aikana yli 400 kappaletta, joista 50 on saavuttanut kansainvälistä suosiota. Hän osallistui lukuisiin televisio- ja radio-ohjelmiin, sävelsi yli 30 albumia ja teki myös runsaasti elokuvamusiikkia.
Álvaro Parente

Álvaro Parente (s. 4. lokakuuta 1984 Porto, Portugali) on portugalilainen autourheilija. Myös hänen isänsä oli kilpa-autoilija.
Ura.
Parente voitti vuonna 2005 Britannian Formula 3 -sarjan mestaruuden ja kaksi vuotta myöhemmin vuonna 2007 World Series by Renault -mestaruuden. Hän on osallistunut myös muun muassa Italian, Espanjan ja Euroopan F3-sarjoihin 2000-luvun alussa. Parente on kahdella kaudella edustanut Portugalia A1GP-sarjassa. Kaudella 2008 Parente ajoi GP2:ssa Super Nova Racing -tallissa. Hän saavutti ensimmäisen GP2-voittonsa heti kauden avanneessa Espanjan ensimmäisessä kilpailussa. Hänestä tuli samalla ensimmäinen sarjan kilpailun voittanut portugalilainen. Parente otti uransa toisen voiton kaudella 2009 voittamalla Belgiassa. Kaudella 2010 Parente siirtyi Superleague Formula sarjaan. Myöhemmin elokuun lopulla hän teki paluun GP2:siin Scuderia Coloni tiimiin. Hän ajoi heti toiseksi paluukilpailussaan ajaen myös kilpailun nopeimman kierroksen. Toisessa kilpailussaan hän ajoi kolmanneksi.
Ennen F1-kauden alkua Parente nimettiin uuden Virgin -tallin toiseksi testikuljettajaksi. Sopimus kuitenkin purettiin jo helmikuussa, kun Parentea tukenut matkatoimisto vetäytyi sponsoroinnista.
Kaudella 2011 Parente pääsi ajamaan GP2:ssa Racing Engineering-tallissa tuuraten Christian Vietorista. Parente ajoi Monacon pitkässä kilpailussa toiseksi. Kesäkuun lopussa ajetussa Euroopan GP:ssä hän siirtyi ajamaan Carlin-talliin ja ajoi sen jälkeen vuoroittain kilpailuja. Vuonna 2012 Parente ajoi FIA GT1 Championship-sarjassa.
Palin

Palin on muun muassa seuraavien henkilöiden sukunimi:
Halia

Halia (, ”suolainen”) oli kreikkalaisessa mytologiassa merinymfi, haliadi, telkhiinien sisar ja Pontoksen ja Thalassan tytär. Halia synnytti Poseidonille kuusi poikaa ja yhden tyttären, Rhoden, jonka mukaan Rhodoksen saari sai nimensä.
Kun Afrodite kulki pitkin meriä syntymänsä jälkeen, hän halusi pysähtyä Rhodoksella, mutta Halian pojat estivät tämän aikeen. Tästä raivostuneena jumalatar löi poikia hulluudella, jolloin nämä makasivat äitinsä väkisin. Poseidonin kuultua tästä hän hautasi poikansa maan alle. Halia puolestaan heittäytyi mereen, ja paikalliset asukkaat antoivat hänelle nimen Leukothea kunnioittaakseen häntä kuolemattomana merenjumalattarena.
Muut samannimiset hahmot.
Halia oli myös yksi Nereuksen viidestäkymmenestä tyttärestä, nereidistä.
Mike Rockenfeller

Mike Rockenfeller (s. 31. lokakuuta 1983 Neuwied, Rheinland-Pfalz, Saksa) on saksalainen autourheilija.
Rockenfellerin suurimpiin saavutuksiinsa kuuluu muun muassa FIA GT Championship -sarjan GT2-luokan mestaruus kaudelta 2005. Le Mansin 24 tunnin ajosta Rockenfellerilla on kokonaisvoitto vuodelta 2010 sekä GT2-luokan voitto vuodelta 2005. Samassa luokassa hänellä on voitto myös vuoden 2005 Span 24 tunnin ajosta. Vuonna 2006 hän oli mukana voittamassa Nürburgringin 24 tunnin ajoa. Nykyään Rockenfeller ajaa Audia DTM-sarjassa. Vuonna 2013 Rockenfeller onnistui voittamaan DTM-sarjan mestaruuden.
Teijirō Tanikawa

Teijirō Tanikawa (, 20. joulukuuta 1932 – 13. toukokuuta 2025) oli japanilainen uimari ja olympiamitalisti. Hän voitti hopeaa 4 × 200 metrin vapaauintiviestistä Helsingin olympialaisissa vuonna 1952. Tanikawan lisäksi joukkueessa uivat Toru Goto, Hiroshi Suzuki ja Yoshihiro Hamaguchi.
Éva Novák

Éva Novák-Gerard (8. tammikuuta 1930 – 30. kesäkuuta 2005) oli unkarilainen uimari ja olympiavoittaja. Hän voitti yhteensä neljä olympiamitalia, joista yksi oli kultaa, kaksi hopeaa ja yksi pronssia.
Novák saavutti Lontoon olympialaisissa 1948 pronssia 200 metrin rintauinnista ajalla 3.00,2. Seuraavissa olympialaisissa, vuonna 1952 Helsingissä hän voitti kultamitalin 4 × 100 m vapaauintiviestissä sekä saavutti hopeaa 200 metrin rintauinnissa ja 400 metrin vapaauinnissa. Hänen siskonsa Ilona oli myös mukana kultaa voittaneessa vapaauintiviestijoukkueessa.
Shelley Mann

Shelley Isabel Mann (15. lokakuuta 1937 New York – 24. maaliskuuta 2005 Alexandria, Virginia) oli yhdysvaltalainen uimari ja olympiavoittaja. Hän voitti kaksi olympiamitalia, kummatkin Melbournesta 1956. Mann voitti siellä kultaa 100 metrin perhosuinnista ja hopeaa 4 × 100 metrin vapaauintiviestistä.
Mann nousi vaikeuksien kautta voittoon, sillä hän sairastui polioon kuusivuotiaana. Hän aloitti uimisen, jotta hän tervehtyisi sairaudestaan.
Ben Jonson

Benjamin "Ben" Jonson (11. kesäkuuta 1572 – 6. elokuuta 1637) oli englantilainen draamakirjailija, runoilija ja näyttelijä. Hän oli William Shakespearen aikalainen ja hän kirjoitti satiirisia näytelmiä. Tuotannon parhaimmistoa ovat komediat.
Jonson oli suorastaan pakonomainen riidanhaastaja niin ihmisten kuin asioidenkin suhteen, ja hän tappoi kaksintaistelussa kaksi vastustajaansa. Suuren osan elämäänsä hän käytti kirjalliseen riitelyyn. Hän pääsi Jaakko I:n suosioon, ja hän kirjoitti näytelmiä aikansa ylhäisön tarpeisiin. Hän sai poet laureaten aseman William Shakespearen kuolinvuonna 1616.
Teoksessaan "Discoveries Made upon Men and Matter" Jonson esittää tunnetun kritiikkinsä Shakespearesta.
Calore Lucano

Calore Lucano on joki Italiassa, Campanian, Salernon maakunnassa. Se on Selen merkittävä vasen sivujoki ja pituudeltaan 63 kilometriä. Antiikin aikana joki tunnettiin nimellä Calor.
Joen alkulähde on Cervativuoren pohjoisrinteillä Apenniineillä ja se virtaa Cilenton ja Vallo di Dianon kansallispuiston läpi. Calore Lucanon uoma kulkee korkeiden kiviseinämien läpi Laurinon kunnassa esimerkiksi Monte Pescorubinon rotkossa.
Calore Lucano laskee Seleen lähellä antiikkista Paestumin kaupunkia.
Kestilän saha

Kestilän saha oli Suomen vanhin höyrysaha, joka sijaitsi Iin kunnassa Alarannan kylällä noin kolme kilometriä Iin kunnan keskustasta.
Sahan perustivat oululaiset liikemiehet. Rakennustyöt aloitettiin vuonna 1858, vaikka senaatin lupa sahalle saatiin vasta 14. toukokuuta 1859. Saha valmistui ja sen toiminta alkoi vuonna 1860. Sahan nimeksi tuli "Gestilä Ångsågverk". Saha lopetti toimintansa vuonna 1908. Sahan piippu on säilytetty muistomerkkinä. Sitä ylläpitävät Iin kunta ja Suomen sahanomistajain yhdistys.
Puolen kilon punttisalilla

Puolen kilon punttisalilla on suomalaisen Pekka Myllykosken albumi. Se julkaistiin vuonna 1995. Levyllä soittaa kaksi yhtyettä Maltaan Haukat sekä Toilet Doors.
Kappaleet.
Myllykoski ja Maltaan Haukat
Toilet Doors
Ken’yū Horiuchi

Ken’yū Horiuchi (, s. 30. heinäkuuta 1957 Gotenba, Shizuokan prefektuuri) on japanilainen seiyū, joka on tehnyt urallaan yli 175 ääniroolia animeen. Hän on tehnyt Raidenin äänirooleja videopeleissä ", " ja "".
Horiuchi työskentelee vuonna 2002 perustamassaan yhtiössä Kenyu-Office ja on alkuperäisten ääniroolien lisäksi dubannut japaniksi muun muassa Ben Affleckin, Brad Pittin, Charlie Sheenin ja Ben Stillerin äänet elokuvissa.
Vuotoksen tekojärvi

Vuotoksen tekojärvi on Vuotosjoen alueelle suunniteltu tekojärvi. Kaavailtu voimala olisi teholtaan 37 MW ja allas olisi pinta-alaltaan 237 km². Altaan rakentaminen nostaisi tuotantoa alapuolisten vesistöjen voimalaitoksissa siten, että vuotuinen energiantuotanto lisääntyisi noin 0,35 TWh.
Vuotoksen altaan rakentamisesta on keskusteltu 1950-luvulta lähtien. Rakentaminen ei ollut vuoden 1961 vesilain puitteissa mahdollista. Myös alueen Natura 2000 -status on este vesivoiman rakentamiselle. Vanhasen II hallitus linjasi hallitusohjelmassaan antavansa vesilain muutoksesta ainoastaan yksimielisen esityksen.
Allashanke.
Suomen eduskuntapuolueista Vuotoksen altaan rakentamista kannattavat Keskusta ja Kokoomus, ja vastustavat SDP, Vihreät, Vasemmistoliitto ja RKP. Myös ympäristöjärjestöt vastustavat rakentamista. Näkyvimpiä altaan rakentamisen kannattajia on ollut elinkeinoministeri Mauri Pekkarinen, kun taas Kokoomuksen kansanedustaja Pertti Salolainen on useaan otteeseen ilmaissut vastustavansa hanketta.
Vuonna 2008 Mauri Pekkarisen mukaan Vuotoksen allasta tarvitaan tuulivoiman säätövoimaksi. Nykyinen vesilaki ei anna mahdollisuutta Vuotoksen tekojärven rakentamiseen. Vuotoksen altaan rakentamispäätös kumottiin KHO:ssa vuonna 2002 ja sitä ennen Vaasan hallinto-oikeudessa. Oikeuden mukaan Vuotoksen altaalla olisi pysyviä, syvällekäyviä ja laaja-alaisia haitallisia ympäristövaikutuksia. Vuotos on myös liitetty Natura 2000 -alueeseen. 
Vuotoksen altaan yhteydessä on myös usein puhuttu Kollajan altaasta.
Kemijoen monitoimiallas.
Viimeisin allashanke on Kemijoen monitoimiallas. Lapin liiton hallitus pyysi Kemijoki Oy:tä selvittämään tulvasuojelua ja sähköntuotantoa palvelevan tekoaltaan rakentamista Kemijoen vesistöön. Hankkeen haasteellisuudesta huolimatta Kemijoki Oy suostui tekemään pyydetyn selvityksen. Selvitys valmistui vuonna 2011. Tammikuussa 2015 viisi entistä ministeriä – Satu Hassi, Heidi Hautala, Pekka Haavisto, Sirpa Pietikäinen ja Pertti Salolainen – jätti tekoaltaan sisältämään Itä-Lapin maakuntakaavaan mielipiteen, jossa he tuomitsivat Vuotoksen allashankkeen henkiin herättämisen.
Policastronlahti

Policastronlahti () on Tyrrhenanmereen kuuluva lahti lounaisessa Italiassa. Se ulottuu Punta degli Infreschi -niemestä Capo Scalea -niemeen. Lahden nimi tulee Santa Marinan kuntaan kuuluvasta Policastro Bussentinon taajamasta, joka tunnettiin kreikkalaisella ajalla nimellä Pyksus ja myöhemmin Rooman valtakunnan ajalla nimellä Buxentum.
Policastronlahti kuuluu kolmeen hallinnolliseen alueeseen: Campania, Basilicata ja Calabria. Basilicatan lyhyt meriraja sijaitsee kokonaisuudessa lahden alueella. Policastronlahden tärkeimmät rantakaupungit ovat Sapri Campaniassa, Maratea Basilicatassa ja Praia a Mare sekä Scalea Calabriassa.
Osa Policastronlahden rannasta kuuluu Cilenton ja Vallo di Dianon kansallispuistoon.
Hondurasin–Nicaraguan sota

Hondurasin–Nicaraguan sota käytiin vuonna 1907 Hondurasin ja Nicaraguan välillä. 
Liberaali José Santos Zelaya nousi Nicaraguan presidentiksi vuonna 1893 vallankaappauksella. Hänen tavoitteenaan oli luoda omalla johdollaan uusi Keski-Amerikan liittovaltio, ja tämän vuoksi hän sekaantui naapurimaiden politiikkaan. 
Vuonna 1903 konservatiivi Manuel Bonilla kaatoi Zelayan tukeman Hondurasin liberaalin hallinnon ja nousi maan uudeksi presidentiksi. Vuonna 1906 Zelayan tukemat Hondurasin kapinalliset yrittivät kaataa Bonillan hallituksen. Kun hallituksen joukot ajoivat takaa kapinallisia Nicaraguan puolelle, vaati Zelaya korvauksia niiden aiheuttamista vahingoista. Honduras kieltäytyi maksamasta. Tämän jälkeen Nicaraguan joukot hyökkäsivät Hondurasiin ja voittivat hondurasilaiset 18. maaliskuuta 1907 Namasiguen taistelussa. Tämä oli ensimmäinen kerta, kun konekivääreitä käytettiin Keski-Amerikassa. Hondurasin pääkaupunki Tegucigalpa miehitettiin, Bonilla pakeni Yhdysvaltoihin ja Zelaya nimitti maan uudeksi johtajaksi Miguel R. Dávilan. 
Bonilla aloitti uuden sisällissodan liberaaleja vastaan vuonna 1909. Sota päättyi tulitaukoon 1911, jonka jälkeen pidettiin vaalit. Bonilla voitti vaalit, kun hänet valittiin presidentiksi 29. lokakuuta 1911.
Merle Haggard

Merle Ronald Haggard (6. huhtikuuta 1937 – 6. huhtikuuta 2016) oli yhdysvaltalainen kantrilaulaja-lauluntekijä ja kitaristi. Haggard yhdessä Buck Owensin ja The Strangers -yhtyeensä kanssa loivat kantrimusiikin ns. Bakersfield-soundia.
Haggard joutui vuonna 1957 ryöstön yrityksestä San Quentinin vankilaan ja siellä näkemänsä Johnny Cashin kuuluisan konsertin innoittamana kiinnostui musiikista. 1970-luvulla Haggard oli mukana luomassa outlaw countryn tyylisuuntaa. Haggard teki vielä 2000-luvulla useita varsin hyvin menestyneitä albumeja. 1997 Haggard kutsuttiin Oklahoma Music Hall of Famen jäseneksi tunnustuksena kappaleesta ”Okie from Muskogee”.
Hän teki kymmeniä albumeja, ja kaikkiaan 38 hänen singleään on päässyt listan kärkipaikalle. Lisäksi hän voitti kolme Grammy-palkintoa. Albumi "I’m a Lonesome Fugitive" (1967) valittiin vuonna 2005 julkaistuun hakuteokseen "1001 albumia jotka jokaisen on kuultava edes kerran eläessään".
Haggard kuoli 79. syntymäpäivänään keuhkokuumeeseen. Hän oli ennen kuolemaansa joutunut perumaan esiintymisiä ja olemaan sairaalahoidossa.
Telkhiinit

Telkhiinit () olivat kreikkalaisessa mytologiassa Rodoksen alkuperäiset asukkaat, jotka tunnettiin myös taitavina metallurgeina.
Nonnos kutsuu heitä Poseidonin pojiksi. Tzetzes mainitsee vanhemmiksi Tartaroksen ja Nemesiksi, Pontoksen ja Gaian tai että he olisivat syntyneet Uranoksen veren hedelmöitettyä Gaian. Eustastios puolestaan kertoo heidän olleen alun perin Aktaionin koiria, jotka muutettiin miehiksi.
Diodoros Sisilialainen kuvaa heidät Thalassan ja Poseidonin jälkeläisiksi, jotka ensimmäisinä tekivät patsaita jumalista. He hallitsivat useita taikakeinoja, joille he pystyivät tuomaan vesi- ja lumisateita ja muuttamaan muotoaan miten halusivat. Heidän taikuuttansa kuvataan myös pimeäksi, ja että he kaatoivat kasvien ja eläimien päälle Styks-virran vettä, johon oli sekoitettu rikkiä, tuhotakseen nämä. Tosin toisten mukaan heidän huono maineensa oli vain kateellisten kilpailijoiden panettelua.
Strabon kertoo telkhiinien olleen ensimmäisiä, jotka työstivät rautaa ja pronssia. Metallien työstämisessä he olivat taitavia, ja heidän aikaansaannoksikseen lasketaan sirppi, jolla Uranos kuohittiin, ja Poseidonin kolmikärki. Telkhiinit olisivat hänen mukaansa tulleet Kreetalta ensin Kyprokselle ja sieltä Rodokselle.
Ovidiuksen mukaan Zeus – inhoten heidän pahuuttaan – tuhosi heidät tulvalla. Servius esittää Apollonin surmanneen heidät suden hahmossa. Telkhiinien jälkeen Rodoksen asuttivat heliadit, Helioksen pojat.
The Spiderwick Chronicles (videopeli)

The Spiderwick Chronicles on Stormfront Studiosin kehittämä ja Sierra Entertainmentin julkaisema toimintaseikkailupeli.
Peli on julkaistu vuonna Nintendo DS, PlayStation 2, Wii, Windows ja Xbox 360 -alustoille.
Peli perustuu samana vuonna julkaistuun elokuvaan "Spiderwickin kronikat". 
Vastaanotto.
Peli sai GameSpotin arvostelussa arvosanaksi 6/10.
Kanankoipi

Broilerinkoipi on broilerin lihasta valmistettava uuni-, grilli- tai pikaruoka, jota myydään monissa grillikioskeissa ja valmiiksi pakattuna elintarvikekaupoissa. Uunia käytetään myös broilerinkoipien paistamiseen. Broilerinkoipi voi olla marinoitu.
Broilerinkoipi on irrotettu broilerista. Koivessa on luu, ja sen ympärillä lihasta sekä muut koiven osat.
Koipireisi.
Koipireisi on elintarvikkeena käytettävä teurastetun broilerin (kanan) tai muun linnun osa. Kokonaisuuteen sisältyy sekä koipi että reisi ja usein osa selkääkin niin, että tuotteen paino on 200–300 grammaa. Koipireiden yläosa voi olla pyöristetty tai pyöristämätön, ja tuote myydään usein valmiiksi grillattuna. Koipireidessä on rasvaa 14 %. Jos tuotteessa ei ole mukana reittä, se myydään nimellä koipi. Koipireisiä on myynnissä myös valmiiksi marinoituina, jolloin varsinainen ruoanlaittoaika lyhenee.
Tissi

Tissi on kunta Italian Sardinian saarella Sassarin maakunnassa. Siellä on arviolta 2 364 asukasta (vuonna 2015) ja sen pinta-ala on 10,35 neliökilometriä. Tissi sijaitsee noin 170 km Cagliarista luoteeseen ja kuusi kilometriä Sassarista etelään. Sen rajanaapureita ovat Ossi, Sassari ja Usini.
Oui Avant-Garde Á Chance

Oui Avant-Garde Á Chance on Skycladin seitsemäs studioalbumi. Albumi julkaistiin nopeasti edellisen Irrational Anthems albumin jälkeen.
Albumin nimi on sanaleikki, englanniksi lausuttuna; "We haven't got a chance".
Kopernikus (Kuun kraatteri)

Kopernikus on halkaisijaltaan 96,07 kilometrin levyinen ja 3,8 kilometriä syvä kraatteri Kuussa tumman Oceanus Procellarumin laavatasangon alueella, koordinaateissa 9,7° N, 20,0° W. Kraatterissa on keskushuippu ja sitä ympäröi sädemäisten valkoisten viirujen alue. Sen mukaan kraatteri on Kuun mitassa nuori. Kraatteri on arvioitu 800 miljoonaa vuotta vanhaksi. Se on nimetty tähtitieteilijä Nikolaus Kopernikuksen mukaan.
Japanilaisen Kaguya-luotaimen ilmaisinten mukaan Kopernikus on Kuun maaperän uraanipitoisin kohde.
Outrageous Fourtunes

Outrageous Fourtunes on rajoitetun erän akustinen EP-levy brittiläiseltä Skyclad-yhtyeeltä. Se julkaistiin aluksi albumin "The Answer Machine?" erikoisversion bonukseksi, mutta myöhemmin sitä myytiin yhtyeen keikoilla. EP julkaistiin myös ilmaiseksi internetissä huonommalla laadulla.
Aristarkhos (kraatteri)

Aristarkhos on antiikin kreikkalaisen tähtitieteilijä Aristarkhoksen mukaan nimetty kraatteri Kuussa. Sen läpimitta on 40 kilometriä ja syvyys neljä kilometriä. Kraatteri sijaitsee ympäristöstä koholla olevalla Aristarkhoksen tasangolla. 
Kraatterin alueella on spektritutkimusten mukaan keskushuipussa anortosiitti-nimistä syväkivilajia. Ulompi kraatterin valli on plagioklaasi-maasälpäpitoista oliviinipitoista troktoliittia. Hubble-kaukoputkella Aristarkhoksen alueelta on löydetty titaani- ja happipitoista ilmeniittia, jollainen saattaa kiinnostaa tulevia kuuaseman perustajia kaivostoiminnan kohdeaineena.
Kraatterin lähellä näkyy tuliperäisiä muodostumia, muun muassa niin sanottuja rillejä, romahtaneita laavatunneleita, jotka ovat syntyneet juoksevan, hitaasti jähmettyvän laavan virrattua. Aristarkhoksen lähellä on Vallis Schröterin laakso ja Rimae Aristarchus -rilliverkosto.
Aristarkhos-kraatterin lähellä ovat tähtitieteilijät ja harrastelijat nähneet tavallista useammin TLP-ilmiöitä eli odottamattomia kirkastumisia ja värinmuutoksia.
Kraatterin läheltä on havaittu nousevan radioaktiivista radon-222:ta.